b'\n_START_ARTICLE_\nZellur Rahman\n_START_SECTION_\nUra\n_START_PARAGRAPH_\nRahman osallistui vuoden 1952 Bengalin kielen liikkeeseen, jonka tavoitteena oli tehd\xc3\xa4 bengalista Pakistanin virallinen kieli. My\xc3\xb6hemmin h\xc3\xa4n liittyi awamiliitto-puolueeseen, jonka ehdokkaana h\xc3\xa4net valittiin Pakistanin parlamenttiin vuonna 1970. Bangladeshin itsen\xc3\xa4isyyssodan aikana 1971 Rahman osallistui maanpaossa olleen Bangladeshin hallituksen toimintaan._NEWLINE_Itsen\xc3\xa4isyyssodan j\xc3\xa4lkeen Rahman nousi awamiliiton p\xc3\xa4\xc3\xa4sihteeriksi ja h\xc3\xa4net valittiin vuoden 1973 vaaleissa Bangladeshin parlamenttiin. Bangladeshin presidentti Mujibur Rahmanin murhan j\xc3\xa4lkeen Zellur Rahman pid\xc3\xa4tettiin ja h\xc3\xa4n oli nelj\xc3\xa4 vuotta vankilassa._NEWLINE_Rahman oli ministeri vuosina 1996\xe2\x80\x932001. H\xc3\xa4n oli ainoa vuoden 2009 vaaleihin ilmoittautunut ehdokas, ja 11. helmikuuta 2009 vaalilautakunta julisti h\xc3\xa4net Bangladeshin seuraavaksi presidentiksi._NEWLINE_Rahman kuoli kesken presidenttikautensa maaliskuussa 2013 ollessaan sairaalahoidossa Singaporessa munuais- ja hengitystieongelmien vuoksi.'